Chicago jõgi

Chicago jõgi (inglise keeles Chicago River) on 1900. aastast Chicagot ja linna edelapoolseid lähialasid läbiv tehislikult tagurpidi pööratud veevooluga ning suuremas jaos kanaldatud jõgi.

Chicago veelahkme kaudu pääsevad laevad Suurde järvistusse kuuluvast Michigani järvest edasi madalamale maastikule kulgevasse Des Plaines' jõkke. Viimase loodusliku suubumisega Illinoisi jõkke on võimaldatud jõetransport üle terve Mississippi jõestiku, mille peajõgi suubub ~1620 km kaugusel lõunakaares omakorda lõpuks Mehhiko lahte Atlandi ookeanis.https://www.cruisechicago.com/blog/history-of-the-chicago-river

1887. aastal otsustas Illinoisi peaassamblee muuta jõe voolusuunda tsiviilehituslikult. See oli vastus äärmuslike ilmaolude tekitatud muredele, mis uputustena ohustasid linna veevarustust ja kanalisatsiooni. Linna virtsaveest lasti enamus otse jõkke, reostades vett ja saastates rannikuid valgalal. Planeering lubas säästa järvistut ning suunata reovett allavoolu Mississippi jõkke.

1900. aastaks valmisid ümber kujundatud kolmeharulisele jõele kanalilüüsid ja pumbajaamad ning projekt loeti lõpetatuks. See toetas suuresti kaubandust ja majandust ning toetab siiani keskkonnakaitset Suure järvistu regioonis. 1999. aastal nimetas Ameerika Tsiviilehituse Inseneride Ühing (ASCE) laevatatavate veeteede süsteemi aastatuhande tsiviilehituslikuks monumendiks.https://www.wttw.com/chicago-river-tour/history-chicago-riverhttps://www.asce.org/about-civil-engineering/history-and-heritage/historic-landmarks/reversal-of-the-chicago-river

Chicago lipul on kanaldatud jõgi kujutatud kahe rööpse helesinist värvi rõhtsirge triibuna. Linn arendab järjepidevalt edasi jõeäärseid jalutusradasid ning platse ajaveetmiseks, eeskätt lõunapoolsel vasakkaldal (vt Chicago Riverwalk).

Vaata ka
Chicago Loop

Viited

Kirjandus
A River Reversed: How 19th Century Engineering Saved Chicago

Kategooria:Ameerika Ühendriikide jõed